Siteu-rile BCR, Banca Transilvania și Alpha Bank au fost ținta unui atac cibernetic. În momentul de față doar site-ul BCR este nefuncțional, celelalte fiind restabilite.
Cauza ar fi un "atac DDoS", spune o sursă bancară.
La BCR, site-ul nu funcționează și afișează mesajul: "This site can't be reached". Aplicația George, în schimb, funcționează în acest moment, deși unii cititori spun că au existat probleme în această dimineață.
Banca Transilvania a transmis, pe Facebook, următorul mesaj: "Ştim despre situație chiar de când a apărut şi lucrăm la remedierea ei. Ne pare rău pentru neplăcerea creată".
BT le recomandă clienților să acceseze ib.btrl.ro.
- În cadrul unui atac Distributed Denial of Service (DDoS), actorii rău-intenționați utilizează mai multe dispozitive conectate la internet și deja compromise (botnet) pentru a ataca o anumită țintă. Prin utilizarea unui botnet atacatorii au la dispoziție o "putere de atac" mai mare și sursa reală a atacului este dificil de identificat, explică Directoratul Național pentru Securitate Cibernetică (DNSC). Atacul DDoS implică generarea unui val de cereri de conexiune la adresa site-ului, ceea ce conduce la funcționarea semnificativ încetinită sau oprirea activității site-ului țintă. Cu alte cuvinte, un atac DDoS este precum un ambuteiaj neprevăzut pe autostradă care îi blochează pe cei care fac naveta din a ajunge la destinație.